AXUDAS MUNICIPAIS EN CONCORRENCIA COMPETITIVA DESTINADAS Ó APOIO Á NATALIDADE NO CONCELLO DE MEAÑO 2018
ADMINISTRACIÓN LOCAL — Municipal — Meaño (Subvencións e axudas, 25/10/2018)

A Xunta de Goberno Local en extraordinaria e urxente de data 17 de outubro de 2018, acordou aprobar as bases reguladoras e convocatoria para a concesión de axudas municipais en concorrencia competitiva destinadas ó apoio á natalidade no Concello de Meaño 2018: A Lei 7/1985, do 2 de abril Reguladora da Bases do Réxime Local, define ao Municipio como a entidade básica da organización territorial do Estado, que ten personalidade xurídica propia e plena capacidade para o cumprimento dos seus fins; sendo os seus elementos o territorio, a poboación e a organización. O descenso do índice de natalidade é un feito xeneralizado en Galicia e moito máis no rural. O Concello de Meaño, non é alleo a este problema e a necesidade de solucións, xa que, son as persoas o principal valor dunha comunidade, a poboación un elemento do municipio e as familias o núcleo no que se asenta a sociedade. Por iso decidiuse establecer esta medida de fomento encamiñada a reactivar a natalidade. Unha medida de apoio que atopa o seu fundamento na lóxica necesidade de que, sendo a natalidade un beneficio para todos, é lexítimo axudar as nais e pais a soportar as indubidables cargas materiais que se ocasionan sobre todo nos primeiros meses de vida dunha/un nena/o. Trátase así de remover os obstáculos que entorpecen a propia vontade das parellas de elixir a dimensión da súa familia, de conseguir que a decisión de ter ou adoptar unha/un filla/o dependa unicamente das conviccións ou desexos persoais, non de causas alleas ás mesmas. Co obxectivo último de fomentar a natalidade e co inmediato de dar unha axuda ás familias de Meaño, na medida dos recursos dos que dispón este Concello, preténdese axudar ás familias que teñan fillas/os por nacemento ou adopción mediante a posta en marcha das presentes Bases o mesmo tempo que se pretende fixar a poboación no termo municipal de Meaño e evitar a caída na natalidade e o progresivo envellecemento da poboación que se ven sufrindo. Por outra banda, a Constitución española de 1978 consagra, no seu artigo 39, o deber dos poderes públicos de asegurar a protección social, económica e xurídica da familia. O Estatuto de Autonomía de Galicia lexitima a actuación lexislativa da Comunidade Autónoma no eido da protección da familia, infancia e adolescencia, nos títulos competenciais xenéricos de asistencia social e de promoción do desenvolvemento comunitario, artigo 27. Xa mais especificamente no eido da normativa sectorial, a Lei 13/2008, do 3 de decembro, de Servizos sociais de Galicia, atribúelle ás Corporacións locais a creación e xestión dos servizos comunitarios básicos, configurándose como servizos de carácter integrador e principal instancia do sistema galego de servizos sociais para o desenvolvemento de intervencións de carácter preventivo, de atención integral a persoas, familias e de incorporación socio-laboral e habilita expresamente ós concellos para conceder axudas económicas destinadas a apoiar o coidado dos menores, paliar situacións transitorias de necesidade, garantir un mínimo de subsistencia e reforzar procesos de integración familiar e inclusión social. Por todo isto, convócase a concesión de axudas municipais de fomento da natalidade, no marco xurídico definido pola Lei 9/2007, do 13 de xuño, de subvencións de Galicia, os preceptos básicos da Lei 38/2003, do 17 de novembro, xeral de subvencións, o Real Decreto 887/2006, do 21 de xullo, polo que se aproba o Regulamento da Lei 38/2003, as Bases de execución do orzamento municipal, e a demais normativa de aplicación. É obxecto das presentes bases regular a convocatoria pública por parte do Concello de Meaño para a tramitación e concesión de axudas económicas por nacemento de filla/o; coa finalidade de fomentala da natalidade no Concello de Meaño. Polo tanto, o obxecto das presentes bases é a concesión de axudas, mediante procedemento ordinario en réxime de concorrencia competitiva, para sufragar parcialmente os custos derivados do nacemento e/ou adopción das nenas e dos nenos empadroados no Concello de Meaño, no período comprendido do 01-01-2018 a 30-11-2018. Serán beneficiarias/os destas axudas as nais ou pais que teñan ou adopten unha/un filla/o e cumpran os seguintes requisitos: 1. As nais/pais solicitantes deberán estar empadroados no concello de Meaño no intre da solicitude, e polo menos un deles cunha antelación mínima á data do parto ou adopción de un ano.2. As/os nenas/os nacidas/os, ou adoptadas/os, causantes destas axudas deberán estar inscritos no padrón municipal de habitantes do Concello de Meaño ou cursada a alta e convivir coa/o solicitante.3. A nai e pai deberán comprometerse a seguir empadroados no concello, tanto eles como as súas fillas ou fillos, por un período de 2 anos dende o nacemento ou adopción. O empadroamento suporá a residencia efectiva, polo que tanto as/os beneficiarias/os como as/os fillas/os, deberán vivir habitualmente en calquera das parroquias do Concello de Meaño. Esta circunstancia será comprobada en calquera momento polo concello.4. Que a renda da unidade familiar, sumada a base impoñible xeral e a base impoñible do aforro, da declaración do IRPF do ano 2017 non supere os 50.000 €. No caso de non presentar declaración teranse en conta os ingresos netos de todos os membros computables da unidade familiar. RENDA PER CÁPITA FAMILIAR: calcúlase dividindo a renda da unidade familiar entre o número de membros computables. Son membros computables da familias: — Nais/pais ou titoras/es legais, fillas/os menores de idade, fillas/os maiores de idade con discapacidade e fillas/os solteiras/os menores de 25 anos que convivan no domicilio familiar. — No caso de divorcio ou separación legal non se considerará membro computable aquel que non conviva coa filla/o, agás nos casos de custodia compartida. Será membro computable, en caso de que o haxa, un novo cónxuxe ou parella. — Computarán por dous os membros da unidade familiar (pai, nai, filla/fillo) cunha discapacidade igual ou superior ao 33%, ou que acrediten unha pensión de incapacidade permanente nos graos total, absoluta ou grande invalidez. CÁLCULO DA RENDA FAMILIAR: calcularase segundo o procedemento especificado na Base 2.4. En caso de non presentar declaración teranse en conta os ingresos netos de todos os membros computables da unidade familiar.5. Estar ao corrente por todos os conceptos nas obrigas tributarias co Concello de Meaño.6. Atoparse ao corrente no cumprimento das demais obrigas tributarias e fronte á Seguridade Social.7. Non ter pendente de xustificación ningunha axuda concedida polo concello de Meaño no exercicio anterior, ou ter desistido de forma motivada e por escrito.8. Someterse ás actividades de control realizadas por parte do Concello para comprobar a veracidade dos actos consignados na documentación presentada, así como o cumprimento dos requisitos para a percepción da axuda e colaborar co Concello en ditas actuacións.9. Comunicar ante o Concello calquera modificación nas circunstancias esixidas para a concesión da axuda.10. Non estar incursos nalgunhas das circunstancias que recolle o artigo 10 da Lei 9/07, de 13 de xuño, de Subvencións de Galicia. A axuda consistirá nun pagamento único por nacemento ou adopción de filla/o no período de que vai do 1 de xaneiro a 30 de novembro de 2018. O importe das axudas ás que se poderá acceder consistirán nunha cantidade fixa segundo a seguinte clasificación: a) Por nacemento da primeira filla/o 150 € b) Por nacemento da segunda filla/o 200 € c) Por nacemento da terceira filla/o 250 € No caso de partos ou adopcións múltiples a cantidade incrementarse nun 50% segundo o tramo que lle corresponda. No caso de nacementos ou adopcións de fillos con algunha minusvalía recoñecida nun grao igual ou superior ó 33% ou recoñecemento da situación de dependencia a contía da axuda poderá chegar a 250 euros. No suposto de fillas/os de anteriores parellas terase en conta o nº de orde, no caso de que ditas fillas/os estean empadroados e convivan cos solicitantes. As axudas previstas nesta convocatoria financiaranse con cargo á aplicación orzamentaria 231.48002 do orzamento municipal para o ano 2018, ata un total de 5.000 euros para o exercicio. De resultar suficiente o crédito previsto no Base 4ª concederanse axudas a todas as persoas solicitantes que cumpran os requisitos, segundo a contía establecida na Base 3ª. De non resultar suficiente o crédito consignado para estas axudas concederanse, por orde crecente da renda da unidade familiar ata esgotar o crédito orzamentario. En caso de coincidencia do importe de rendas e o esgotamento do crédito orzamentario destinado para esta finalidade terase en conta a orde de presentación de solicitudes. As solicitudes das axudas reguladas na presente convocatoria, cubertas no modelo normalizado habilitado para tal fin (ANEXO I) presentaranse no Rexistro Xeral do Concello de Meaño, ou por calquera dos procedementos previstos no artigo 16 la Lei 39/2015, de 1 de outubro de Procedemento Administrativo Común das Administracións Públicas. As solicitudes deberán ir acompañadas, da seguinte documentación (en orixinal ou copia compulsada): 1. Certificado de empadroamento e convivencia da unidade familiar, expedido polo Concello, onde figure a data de alta no padrón de habitantes, (aportado de oficio polo concello). 2. Fotocopia do DNI, NIE ou pasaporte da/o solicitante e parella ou conxugue.3. Fotocopia compulsada do Libro de Familia ou certificado literal de nacemento no Rexistro Civil de cada filla/o incluído o causante.4. Nos supostos de adopción ou tutela copia do auto xudicial de adopción ou da resolución xudicial de constitución da tutela.5. Acreditación de estar ó corrente no cumprimento das obrigas tributarias e coa Seguridade Social (ANEXO III). 6. Compromiso de seguir empadroados no concello de Meaño por un período mínimo de dous anos.(ANEXO II) 7. Compromiso de proceder á devolución da axuda no caso de deixar de cumprir algún dos requisitos necesarios para ser beneficiario da mesma, ou ben cando sexa probado por parte do concello que non se cumpre algún dos mencionados requisitos. (ANEXO II) 8. Certificación dos datos bancarios onde se pretenda recibir o importe da axuda (N.º de conta). 9. Fotocopia da Declaración da Renda 2017 ou certificado negativo da Administración de Facenda de non estar obrigada/o a presentala, de cada membro da unidade familiar computable aos efectos desta axuda. Ou autorización a comprobar os datos. Neste último caso os ingresos poderán xustificaranse coa seguinte documentación: Traballadores por conta allea: fotocopias das nóminas de 2017. Traballadores autónomos: Fotocopia declaracións trimestrais de 2017. Xustificante da pensión/s anual ou certificado negativo emitido polo INSS correspondente ao ano 2017.10. Calquera outra que se estime conveniente a instrución do procedemento. No caso de non ter libro de familia ou se a situación familiar, non coincide coa reflectida no libro, terá que presentarse documento ou documentos acreditativos do número de membros da unidade familiar, tales como: Sentenza xudicial de separación ou divorcio e/ou o convenio regulador onde conste a custodia do causante. A documentación que se achegue deberá ter validez no momento da presentación da solicitude. O prazo de presentación de solicitudes comezará dende o día o seguinte á publicación no Boletín Oficial da Provincia de Pontevedra o extracto da convocatoria, segundo a LXS (arts.17.3. b), 18 e 20.8 en relación coa Base de Datos Nacional de Subvencións (Resolución IGAE do 7, 9 e 10 de decembro de 2015) e remata o 30 de novembro de 2018. De acordo co establecido no artigo 68 da Lei 39/2015, de 1 de outubro de Procedemento Administrativo Común das Administracións Públicas, para aquelas solicitudes que non estean correctamente cubertas ou non acheguen os documentos preceptivos, o Concello requirirá a persoa interesada para que, nun prazo de dez días, emende as faltas ou remita os documentos preceptivos. De non facelo, considerarase que desistiu da súa petición e arquivarase o expediente nos termos previstos na citada lei.8.1 INSTRUCIÓN. O procedemento será instruído pola educadora familiar integrada no departamento de servizos sociais deste Concello, ou na súa ausencia o empregado público que a Alcaldía propuxera, que realizarán de oficio cantas actuacións estime necesarias para o coñecemento e comprobación dos datos así coma os requirimentos de subsanación de deficiencias da documentación. Recibidas as solicitudes procederase a súa tramitación. Comprobado que os solicitantes cumpren os requisitos esixidos nestas bases e que se achega a documentación requirida procederá a avaliadas, segundo os criterios regulados na base 5, elevando o informe á Comisión Informativa Permanente de Asuntos Sociais, que formulará proposta de resolución, que conterá todos/as os/as solicitantes que participan na convocatoria proposta de resolución das axudas no sentido que proceda (concedida, denegada e importe): A Xunta de Goberno Local, coa proposta da Comisión Informativa Permanente de Asuntos Sociais, acordará a concesión definitiva das axudas con cargo á aplicación orzamentaria sinalada na Base 4. O acordo de concesión non terá obrigatoriamente que distribuír a totalidade do crédito 8.2 RESOLUCIÓN. O prazo máximo para resolver e notificar o procedemento será de 1 mes contados a partir do día seguinte ao de finalización do prazo para presentación de solicitudes. En todo caso deberán estar resoltas antes do 31 de decembro do ano 2018. As persoas interesadas poderán entender desestimadas as solicitudes, por silencio administrativo, se transcorrido devandito prazo non se dita resolución expresa.9.1 NOTIFICACIÓN. A notificación da resolución realizarase de acordo co previsto nos artigos 40 e seguintes da Lei 39/2015, de 1 de outubro de Procedemento Administrativo Común das Administracións Públicas.9.2 Contra o acordo de resolución, que esgota a vía administrativa, poderase interpoñer recurso potestativo de reposición ante o mesmo órgano que ditou o acto no prazo dun mes dende o día seguinte ó da súa notificación de acordo co establecido no artigo 124.1 da Lei 39/2015, de 1 de outubro de Procedemento Administrativo Común das Administracións Públicas ou ben directamente recurso contencioso-administrativo ante o Xulgado Contencioso Administrativo de Pontevedra do prazo de dous meses contados dende o día seguinte ó da súa notificación, conforme ós artigos 8.1 y 46.1 da Lei 29/98, de 3 de xuño, Contencioso-Administrativa. De interpoñerse o recurso potestativo de reposición, este resolverase e notificarase no prazo dun mes segundo establece o artigo 124.2 da citada Lei 39/2015, de 1 de outubro de Procedemento Administrativo Común das Administracións Públicas, entendéndose desestimado o recurso de reposición polo transcurso do mencionado prazo sen resolución expresa notificada, podendo entón os interesados interpoñer recurso contencioso-administrativo dentro do prazo de seis meses contados dende o día seguinte a aquel en que se deba entender presuntamente desestimado o recurso de reposición interposto, de acordo co artigo 46.1 y 4 de la 29/98.9.3 PUBLICACIÓN. A publicación destas Bases realizarase no Taboleiro de Anuncios, na páxina web do Concello de Meaño www.concellodemeano.com e no Boletín Oficial da Provincia de Pontevedra. As axudas que se concedan a través deste programa unha vez resoltas, publicaranse no Boletín Oficial da Provincia de Pontevedra, con expresión do DNI do solicitante coa resolución recaída (concedida, denegada e importe concedido) Os beneficiarios destas axudas quedan obrigados a: 1. Permanecer empadroado no Concello de Meaño por un período de dous anos posteriores á concesión desta axuda. O empadroamento suporá a residencia efectiva, polo que tanto as persoas beneficiarias como as súas fillas e fillos, deberán vivir habitualmente no Concello de Meaño. Esta circunstancia poderá ser comprobada en calquera momento polo persoal correspondente do concello solicitando os informes que procedan.2. Cumprir con calquera outra obriga disposta no artigo 14 da Lei 38/2003 do 17 de novembro, xeral de subvencións.3. Seguir as directrices que marcan as bases da convocatoria e destinar o importe da axuda na súa integridade á finalidade para a que foi outorgada a axuda.4. Someterse ás actuacións de comprobación e control financeiro que poidan realizar os órganos de control competentes, achegando canta información lle sexa requirida no exercicio das actuacións anteriores.5. Proceder ao reintegro dos fondos percibidos, segundo se establece no artigo 38 da Lei 9/2007, de 13 de xuño, de Subvencións de Galicia. O Concello de Meaño poderá en calquera momento solicitar maior información ou verificar calquera aspecto relacionado coa solicitude ou concesión da subvención. O incumprimento dalgunha destas obrigas poderase resolver coa suspensión do pagamento da subvención ou co seu reintegro. O pagamento farase efectivo mediante transferencia bancaria, e farase efectivo no prazo de quince dende a data da resolución na que se outorgue a subvención. Procederá o reintegro, total ou parcial, da axuda percibida, xunto cos xuros de demora: 1. Nos supostos indicados no artigo 33 da Lei 9/2007, do 13 de xuño, de subvencións de Galicia.2. No caso de incumprimento das obrigas sinaladas na Base ou das condicións que orixinaron o dereito, coma o cambio de residencia a outro domicilio fora do termo municipal de Meaño.3. O interese de demora esixirase desde o momento do pago da subvención ata a data en que se acorde o reintegro da mesma. O interese de demora aplicable será o interese legal do diñeiro, vixente no momento do pago da subvención, incrementado nun 25 por cento, salvo que a Lei de Orzamentos do Estado de cada ano estableza outro diferente. A axuda económica regulada nas presentes bases será compatible con calquera outra establecida tanto polas administracións públicas ou calquera dos seus organismos, entes ou sociedades, así como por calquera entidade privada. A vixencia das presentes Bases abrangue o exercicio 2018. Calquera dúbida que puidera xurdir en torno á interpretación destas bases será resolta pola Xunta de Goberno Local. En todo o non previsto nestas bases, aplicarase o disposto nas Bases de execución do orzamento xeral 2018 do concello de Meaño, e nas normas legais e regulamentarias de aplicación, Lei 38/2003, do 17 de novembro, xeral de subvencións e no RD 887/2006 do 21 de xullo polo que se aproba o regulamento da Lei xeral de subvencións Lei 9/2007 de subvencións de Galicia e demais normativa de réxime local aplicable.” En Meaño, A alcaldesa M.ª Helma Rodriguez Navas Romualdo Varela Documento datado e asinado dixitalmente ao marxe